קושי בביצוע בדיקות אחרי לידה - יועצות הלכה - נשמת
אתמול (יום ד') בערב עשיתי הפסק, שיצא ב"ה נקי. זהו ההפסק הראשון שביצעתי, לאחר כ–6 שבועות של איסור לאחר לידה. לצערי, חשתי כאב ממשי בזמן הבדיקה, וכן לאחריו עד הבוקר. לכן, מסיבה זו לא ביצעתי את הבדיקה בבוקר ובערב היום (יום ה'). האם ניתן להתיר לבצע רק את הבדיקות ביום השביעי (יום הטבילה), ללא יתר הבדיקות ב–7 נקיים? הכאב מרתיע אותי מלבצע אותן.
כאבים כמו שאת מתארת נשמעים חריגים למרות הקירבה הרבה ללידה. ההמלצה הרפואית השיגרתית היא ללכת לביקורת אצל רופא נשים כ-6 שבועות לאחר הלידה. אם טרם ביקרת אצל רופא מומלץ שתעשי זאת בהקדם, ותבקשי ממנו גם לבדוק מה עשוי להיות המקור לכאבים העזים שחשת. אם כבר ביקרת אצל רופא נשים ויש הסבר רפואי למצבך שלא ציינת, תוכלי לשוב ולכתוב לנו על כך למערכת "שאלי את היועצת" כדי שנוכל לסייע לך בהתאם.
היום הראשון לשבעה נקיים יהיה תמיד היום הראשון שבו התבצעה בדיקה לאחר שכבר בוצעה בדיקת הפסק טהרה קודם לכן. כל עוד לא תבצעי בדיקה נוספת ספירת שבעת הנקיים לא תתחיל. מהיום שבו בוצעה הבדיקה תוכלי להתחיל בספירת שבעה נקיים, ובמידה והתבצעה בדיקה תקינה גם ביום השביעי תוכלי לסיים את התהליך ולטבול.
במקרה של קושי כמו זה שאת מתארת ניתן לבצע את הבדיקות גם בעד שאיננו יבש לחלוטין. אם תרגישי שזהו הפיתרון לקושי שלך תוכלי להשתמש בעד שהורטב במים ונסחט, או בעד שנסחט לאחר שהורטב בג'ל KY (ג'ל על בסיס מים שנועד להקל במקרים של יובש בזמן קיום יחסים, ונמכר בבתי המרקחת ללא צורך במרשם).